Philippine Idol

Unang prangkisa ng Seryeng Idol sa Pilipinas ang Philippine Idol. Una itong iginawad ng FremantleMedia, 19 Entertainment, at CKX, Inc. sa Associated Broadcasting Company (ABC) noong 2006 at pagkatapos sa GMA Network sa 2008. Katulad ng mga naunang Idol, ninanais ng palabas na mahanap ang pinakamahusay na mang-aawit sa Pilipinas na magsisilbing idolo ng mga Pilipino.
Nagsilbing host ng programa si Ryan Agoncillo, habang nagsilbing mga hurado sina Ryan Cayabyab (isang kompositor), Pilita Corrales (isang mang-aawit, kilala bilang "Asia's Queen of Songs" o Reyna ng mga Awit ng Asya), at Francis Magalona (isang rapper at produser). Sumailalim sa awdisyon sina Agoncillo, Corrales, at Magalona upang maging bahagi ng programa, habang pinili ng mga produser si Cayabyab. Ang aktres na si Heart Evangelista naman ang naging host ng arawang programang I ♥ Philippine Idol. Nagsilbing "musical director" ng programa ang kompositor na si Mel Villena simula noong semi-finals.
Nagwagi si Mau Marcelo ng Lucena. Tinalo niya ang dalawang iba pang mga kalahok sa finale upang maging kauna-unahang Philippine Idol.
Iginawad sa kalaunan ng Fremantle Media ang prangkisa sa GMA Network at babaguhin ang pamagat ng programa bilang Pinoy Idol dahil dito. Hindi kikilalanin ng GMA ang naging resulta ng Philippine Idol.
Ginanap ang mga pangunahing awdisyon sa tatlong lungsod: Kalakhang Maynila noong Hunyo 3 sa Philippine Internation Convention Center sa Lungsod ng Pasay; Davao noong Hunyo 23 sa Waterfront Insular Hotel; at Cebu noong Hulyo 4 sa International Academy of Film and Television ng Bigfoot Entertainment.
Nagsagawa rin ng mga iskrining na "fast track" sa mga Supermall ng Shoemart (SM) sa ilang mga lungsod gaya ng Baguio, Lucena, Batangas, Iloilo, at Cagayan de Oro. Nagkaroon din ng mga awdisyon sa mga lungsod na walang mall ang SM tulad ng Dagupan, Ilagan, Tacloban, at Zamboanga. Nagsumite ng mga kinakailangang papeles ang mga nag-awdisyon sa "fast track" at umawit ng dalawang kanta sa harapan ng mga huradong mula sa lokal na industriya ng radyo at musika. Binigyan ng pases ang mga nakapasa sa "fast track" upang diretsong makaharap ang tatlong pangunahing hurado. Sinagot ng ABC at ng kanilang mga kaanib sa media na Radio Mindanao Network at Manila Broadcasting Company ang pamasahe, pagkain, at panunuluyan ng mga nakapasa sa mga pangunahing awdisyon.
Kabuuang 169 ang nakatanggap ng "gold pass" (gintong pases) mula sa tatlong pangunahing hurado, 119 mula sa Luzon at Metro Manila habang 17 at 13 mula sa Davao at Cebu. Subalit, may mga nagpasyang hindi tumuloy sa "theater round". Ginanap ang ikalawang bahagi ng awdisyon sa Sentrong Pangkultura ng Pilipinas mula Agosto 1 hanggang 3. Nanuluyan ang mga kalahok sa Bayview Park Hotel.
Hinati ang mga nakapasa sa 11 grupo na may 15 miyembro, kung saan umawit ang bawat isa nang acapella. Matapos kumanta ang lahat ng miyembro sa grupo, pumili ang mga hurado kung sinu-sino ang uuwi at sinu-sino ang mga pasado para sa susunod na round.
Mula sa 169 na kalahok, 84 ang napili para sa sumunod na pagsubok kung saan aawit sila bilang bahagi ng isang grupo. May tatlong miyembro bawat grupo, lahat lalake o lahat babae. Matatagpuan dito Naka-arkibo 2007-09-27 sa Wayback Machine. ang tala ng Paunang 84.
Pagkatapos magtanghal ang mga grupo, lumiit ang bilang ng mga kalahok sa 40, at mula dito pumili ang mga hurado ng 24 na semi-finalist. Pormal na ipinakita sa telebisyon ang mga semi-finalist noong 27 Agosto 2006.
Hinati ang 24 na semi-finalist ayon sa kasarian: 12 lalake at 12 babae. Halinhinang nagtanghal ang dalawang grupo sa SM Megamall Cinema 3. Pumasok sa Paunang 12 ang apat na kalahok sa bawat grupo na may pinakamaraming boto mula sa mga manonood sa telebisyon. Pumili naman ang mga hurado ng sampu mula sa mga natirang kalahok upang maglaban muli sa Wildcard Round, kung saan ang apat na may pinakamaraming boto ang siyang pumuno ng Paunang 12.
Ito ang tala ng mga semi-finalist na hindi nakapasok sa Wildcard Round, na siyang nagpatanggal sa kanila mula sa kumpetisyon.
Nakapagtanghal ang mga sumusunod sa Wildcard Round, ngunit hindi sila nakapasok sa Paunang 12.
Sinumulan ang paglaban-laban ng "Final 12" (Huling 12) noong 30 Setyembre 2006. Isa-isa silang natanggal—o dalawa sa ibang episode—batay sa bilang ng kani-kanilang mga boto mula sa mga manonood. Nagrekord din ang 12 kalahok para sa isang espesyal na Idol album na binubuo ng mga awiting OPM.
Narito ang tala ng mga kalahok.
Isang panauhing hurado ang inimbita sa programa sa loob ng limang linggo mula Oktobre 14 habang nasa Europa ang huradong si Francis Magalona. Isang karagdagang panauhing hurado rin ang sumama sa programa noong linggong bumalik si Magalona. Espesyalista ang bawat panauhing hurado sa temang pinagtatanghalan noong linggong iyon.